Winni-Puh

Walaa Winni-Puh.

Ta desendi sulam afte suy amiga Kristofer Robin. Ta desendi it al kapa nichen, fai bum-bumbum bay suy nuka. Ta haishi bu jan nul otre dao fo desendi sulam. Koyves sembli a ta ke ye koy otre dao. Bat ta bu hev taim fo dumi-dumi hao om to. Ta fai ya suy bum-bum-bum.

Also ta es pa fin nichen e tayar fo en-koni yu.

— Winni-Puh. Me joi gro.

Shayad yu fa-surprisi por sey nopinchan nam. Kristofer Robin he day it a ta. Koytaim lu gwo koni un swan kel jivi pa parka-lak. Lu gwo nami ta Puh. Poy swan he geti a koy-otrelok e suy nam resti sin gunsa. Also Kristofer Robin desidi doni it a suy berna-ki. E Winni, to es nam de un bernina in zoo. Zuy hao, zuy karim bernina. Kristofer Robin gro-pri ta. E ta gro-pri Kristofer Robin. Mogbi oni he nami ta Winni pa honor de Puh, o mogbi kontra-nem, Puh pa honor de ta, den se nulwan yo jan. Iven patra de Kristofer Robin bu jan. Lu gwo jan bifooen, bat poy fogeti.

Also berna-ki nami Winni-Puh e yu samaji ya way.

Pinchanem pa aksham Winni-Puh pri plei koykomo. Bat si patra es in dom, ta preferi sidi bli agni e audi koy interes-ney fabula. Pa toy aksham...

— Papa, apropoo om fabula, – Kristofer Robin shwo.

''— Om fabula? Kwo yu maini? – patra kwesti.''

''— Ob yu mog rakonti koy syao fabula fo Winni-Puh? Ta gro-yao audi!''

''— Mogbi me wud mog rakonti... Bat kwel-la ta yao? E om hu?''

''— Sertem, un gro-interes-ney-la e om ta selfa. Ta es ya TAL berna-ki!''

— Me samaji, – patra shwo.

— Dan bi karim, papa, rakonti ba!

''— Hao. Me trai.''

E lu trai ya.

Ga longtaim bak – shayad in laste petdi – Winni-Puh jivi in shulin. Ta jivi ga sole, sub nam Sanders.

''— Kwo se maini, tu jivi sub nam? – Kristofer Robin kwesti tuy.''

''— Se maini ke sobre dwar ye un planka kun nam. Also ta jivi sub it.''

— Shayad ta selfa bu gwo samaji to, – Kristofer Robin shwo.

— Yedoh samaji nau, – koywan grumbli.

— Dan me kontinu, – patra shwo.

Unves Winni-Puh promeni pa shulin, lai a un feldakin. In sey feldakin ye un gro-gao kwerka. E dar, ga gao, pa suy sima, koywan zumbi lautem: zzzzzz...

Winni-Puh en-sidi on herba sub kwerka, pren suy kapa sirkum, en-dumi gro.

Un-nem ta dumi: “Sey zzzzzz maini ya koysa. Nulwan zumbi sin kausa. Baum bu zumbi. Also dar ye koywan kel zumbi. E si koywan zumbi, toy koywan es mifen. Me opini ya tak.“

Poy ta dumi idyen pyu e shwo a swa: “Fo kwo ye mifen in munda? Fo zwo madu! Me opini ya tak.”

Poy ta en-stan e shwo lautem: “Fo kwo ye madu? Fo ke me chi it! Me opini ya tak.”

E afte shwo se ta begin klimbi uupar baum.

Ta klimbi, klimbi e gani un gana-ki a swa. Walaa it:

Berna-ki gro-pri madu,

Nulwan samaji way.

Nulwan samaji, way

Ta chi it tanto kway.

Ta klimbi idyen pyu gao... Poy yoshi idyen pyu gao... Poy yoshi idyen-ki pyu gao... Turan un nove gana-ki lai a suy kapa. Walaa:

Si berna wud bi mifen,

Ta hev suy dom pyu nichen.

Ta hev suy dom pyu nichen,

Bu tanto uuparen.

E dan nu oli, berna,

(Si berna wud bi mifen)

Wud hev nuy madu nichen,

Bu tanto uuparen!

Winni-Puh en-fatigi yo, also ta en-shakwi-ki idyen. Pa fin ga shao resti til sima. Sol un brancha-ki. Un ga syao brancha-ki. Bat turan...

Krak!

— Mama! – Puh ek-krai al flai nich kelke metra e al hampi darbi swa kontra un grose brancha.

— Bat way... – ta murmuri al flai kelke metra pyu.

— Me bu yao-te... – ta trai expliki al darbi swa kontra otre brancha e al turni nicha-uupar.

— Ah, ver, ver, ver, – ta shwo al turni nicha-uupar tri ves pyu, flai pas zuy niche branchas e lwo inu spika-bush, — ver, es bikos me pri madu ya tro! Oo!..

Puh klimbi aus spika-bush, tiri spika aus suy nos e snova en-dumi gro. Primem ta dumi om Kristofer Robin.

''— Om me ku? – Kristofer Robin kwesti pa gro-agita.''

— Om yu.

Kristofer Robin shwo nixa pyu, bat suy okos fa-gran e suy wangas fa-rose.

Also Winni-Puh go visiti suy amiga Kristofer Robin kel jivi in same shulin in dom do grin dwar.

— Hao sabah, Kristofer Robin! – Puh shwo.

— Hao sabah, Winni-Puh!

— Shwo ba, yu hev un balon ku? Ga pa kasu.

— Un balon?

— Ya, un balon. Me zai go dumi, ob Kristofer Robin hev balon. Ga pa kasu.

— Fo kwo yu nidi it?

Puh kan sirkum, vidi ke nulwan mog audi, blisisi suy pata a muh e hamsi:

— Madu.

— Kwo-o?

— Madu, – Puh repeti.

— Bat hu go fo madu kun balon?

— Me hi go! – Puh shwo.

Yus yeri Kristofer Robin bin she suy amiga Yunswina. Dar he ye pati e oni disdoni balon. Oni he doni un gran grin balon a Kristofer Robin e un gran blu balon a un de Kunila-ney rishta. Bat toy-la bu he pren it bikos ta es haishi tro syao fo pati.

Also Kristofer Robin he bringi ambi balon a dom.

— Kwel de li yu yao? — Kristofer Robin kwesti. Puh pren suy kapa sirkum, en-dumi.

— Es tak, — ta shwo. — Wen oni go fo madu kun balon, lo zuy muhim es ke mifen bu merki oni. Si oni hev grin balon, mifen dumi ke oni es parta de baum, also bu merki oni. Si oni hev blu balon, mifen dumi ke oni es parta de skay, also toshi bu merki oni. Nau treba samaji: kwo es pyu probable?

— Ob mifen bu merki yu sub balon? — Kristofer Robin kwesti.

— Ta mog merki, ta mog bu merki. — Winni-Puh shwo. — Om mifen, oni neva jan.

Poy Winni dumi idyen pyu, shwo:

— Me trai simuli kwasi me es un swate badal-ki. To juli li.

— Dan es hao tu pren blu balon, — Kristofer Robin shwo.

Also kwesta es klare.

Li ambi chu kun blu balon. Kristofer Robin yoshi pren banduk (simplem fo sta sigure, kom sempre). Winni-Puh un-nem go a gro-kichaful loko e roli swa dar til ke ta es totem swate. Poy li lai a kwerka e begin infli balon. Wen balon es gro-gran, Kristofer Robin lasi korda e Winni-Puh lentem floti uupar yus til baum-sima e resti dar, idyen flanken.

— Jay-jay! — Kristofer Robin krai.

— Gro-hao, bu ver? — Winni-Puh krai fon uuparen. — Shwo ba, me simili kwo?

— Yu simili berna kel flai bay balon!

— E badal-ki? — Puh kwesti nokalmem. — Ob me simili swate badal-ki in blu skay?

— Bu gro.

— Wel, shayad fon hir me simili it pyu. Kom me shwo, om mifen, oni neva jan.

Feng yok, also Puh resti sin muva. Ta vidi madu, ta snifi madu, bat ta bu mog ateni it.

Poy ta hamsi lautem:

— Kristofer Robin!

— Kwo?

— Sembli ke mifen suspekti.

— Suspekti kwo?

— Me bu jan. Bat ta es suspekti-she.

— Shayad ta dumi ke yu yao chori suy madu?

— Mogbi. Om mifen, oni neva jan.

Ye syao silensa, poy Puh snova shwo:

— Kristofer Robin!

— Ya?

— Ob yu hev ambrela pa dom?

— Ya, shayad.

— Dan bringi it, plis, go-go kun it, kan-kan me, shwo-shwo: «Oo, sal pluvi!». Me dumi ke dan mifen kredi pyu.

Wel, Kristofer Robin smaili, dumi: «May pumbe berna-ki!». Lu bu shwo to lautem bikos lu lubi Puh gro. Lu go a dom fo ambrela.

— Pa fin! — Puh krai al ke Kristofer Robin returni. — Me fa-nokalme yo. Mifen es ya grosuspekti-she.

— Ob treba ke me ofni ambrela?

— Ya, bat weiti idyen. Nu mus bi intele. Nu mus juli regina de mifen. Ob yu vidi fon nichen, kwel mifen es regina?

— Non.

— Afsos. Wel, dan ofni ambrela e go-go, shwo-shwo: «Oo, sal pluvi!». E me gani koy badal-ney gana, tal gana ke badal mog gani. Begin!

Kristofer Robin begin go-go sub baum e shwo-shwo ke sal pluvi. Winni-Puh gani:

Me es badal, me es badal,

Me totem bu es berna,

Me es un syao swatbadal,

Ver, ver, ver ya.

Es tanto, tanto hao

Tu gani in skay,

Tu floti tanto gao,

Tu flai, flai, flai.

Bat mifen zumbi sam suspekti-shem kom bifooen. Koy-las iven flai aus nesta e en-flai sirkum badal al ke ta gani. Un mifen en-sidi on nos de badal e tuy en-flai snova.

— Kristofer — oo! — Robin! — Badal krai.

— Ya?

— Me he dumi-dumi, nau me samaji: sey mifen es bu normale!

— Bu normale?

— Totem bu normale. E me dumi ke ta zwo bu normale madu.

— Ver ku?

— Ver. Also me lai nich.

— Komo?

Winni-Puh haishi bu he dumi om to. Si ta lasi korda, ta snova lwo — bum! Ta bu pri sey idea.

Also ta dumi hao-hao, shwo:

— Kristofer Robin, yu mus shuti balon bay banduk. Yu hev banduk ku?

— Sertem, — Kristofer Robin shwo. — Bat si me shuti, to bigari balon.

— Bat si yu bu shuti, to bigari me, — Puh shwo.

Dan Kristofer Robin samaji tuy kwo treba zwo. Lu goli balon hao-hao, shuti.

— Oo! — Puh ek-krai.

— Me bu he trefi ku? — Kristofer Robin kwesti.

— Yu he trefi, — Puh shwo. — Bat yu bu he trefi balon.

— Pardoni me plis, — Kristofer Robin shwo e shuti snova.

Al sey ves lu trefi balon, aira en-go aus balon e Puh lentem floti nich a arda.

Bat suy brakas es rigide por teni korda de balon tanto longtaim. Duran pyu kem un wik li resti uupar-rekte-ney, also si un moska en-sidi on suy nos, ta mus fuki fo mah ta wek. Mogbi por se (yedoh me bu es serte) oni nami ta Puh.